Fondul Proprietatea a înregistrat, în primul trimestru, o pierdere netă de 5,8 milioane de lei, în scădere faţă de cea afişată în acelaşi interval din 2023, de 11,5 milioane lei, conform unui raport al companiei, transmis miercuri Bursei de la Bucureşti, informează Agerpres.
"Pierderile aferente participaţiilor la valoare justă prin profit sau pierdere în T1 2024 au fost generate în principal de scăderea preţului pe BVB al acţiunilor Alro SA (impact 8,4 milioane lei)", se precizează în raport.
Totodată, Fondul Proprietatea a raportat venituri operaţionale de 900.000 lei în primul trimestru, faţă 13,6 milioane lei în acelaşi interval din 2023.
Conform sursei citate, veniturile operaţionale cuprind în principal veniturile brute din dividende, modificările de valoare justă aferente instrumentelor la valoare justă prin profit sau pierdere, veniturile din dobânzi şi câştigurile/pierderile nete realizate din tranzacţiile cu instrumente financiare.
Valoarea totală a activelor
Valoarea totală a activelor se situa la 2,8 miliarde lei în primele trei luni, în scădere cu 4,7% faţă de aceeaşi perioadă a anului trecut.
La data de 31 martie 2024, investiţiile în acţiuni reprezentau 76% din VAN al Fondului. Portofoliul includea deţineri în 24 de companii (5 listate şi 19 nelistate), atât societăţi private, cât şi societăţi controlate de stat. Cea mai mare societate listată este Alro SA (4,5% din VAN), iar cea mai mare societate nelistată este CN Aeroporturi Bucureşti SA (37,6% din VAN).
În cadrul AGA din 13 februarie 2024, acţionarii au aprobat Programul de răscumpărare nr. 15 pentru un miliard de acţiuni - pentru mai multe detalii privind începerea programului, a se vedea secţiunea Evenimente ulterioare.
De asemenea, Administratorul unic a propus o distribuţie specială de dividende de 0,06 lei pe acţiune cu data plăţii 7 iunie 2024, supusă aprobării acţionarilor în cadrul AGA Anuală din data de 30 aprilie 2024.
Fondul Proprietatea a fost înfiinţat în data de 28 decembrie 2005 ca societate pe acţiuni, funcţionând ca societate de investiţii de tip închis. Durata Fondului Proprietatea este până la data de 31 decembrie 2031, iar această dată poate fi prelungită prin hotărârea AGEA cu perioade suplimentare de 5 ani.